KIRJALLINEN KYSYMYS E-3432/01 esittäjä(t): Ioannis Marínos (PPE-DE) komissiolle. Euroopan unionin ja Etiopian väliset suhteet.



Virallinen lehti nro 229 E , 26/09/2002 s. 0023 - 0023



KIRJALLINEN KYSYMYS E-3432/01 esittäjä(t): Ioannis Marínos (PPE-DE) komissiolle (21. joulukuuta 2001) Aihe: Euroopan unionin ja Etiopian väliset suhteet Etiopian hallituksen mukaan Etiopian sokerintuottajajärjestön (Ethiopian Sugar Industry Support Centre) neljä edustajaa vieraili Brysselissä 23.26. marraskuuta 2001 luodakseen suhteita Euroopan komission maatalouden pääosaston ja kauppapolitiikan pääosaston yksiköihin. Etiopian valtuuskunnan päämääränä oli virallistaa maan liittyminen Everything But Arms -yhteisöaloitteeseen yhdessä kahdeksan muun vähiten kehittyneen maan kanssa, jonka avulla kyseiset maat voivat myydä tuottamaansa etuuskohteluun oikeutettua sokeria EU:hun takuuhintaan seuraavien yhdeksän vuoden ajan. Etiopian viranomaiset ovat arvioineet, että maa saa EU:lta kesäkuuhun 2002 mennessä 7,5 miljoonaa dollaria, ja jos se yrittäisi myydä tuotteitaan vapailla markkinoilla, sen saamat tulot olisivat vain 2 miljoonaa dollaria. Mainittakoon, että EU on maailman suurin sokerintuottaja, ja sen jäsenvaltiot, kuten Kreikka, jotka tuottavat huomattavia määriä erittäin laadukasta sokeria, saavat kärsiä tästä yhteisöaloitteesta seuraavista häiriöistä. Euroopan unioni on päättäväisesti suuntautunut kuten tuleekin vähiten kehittyneiden maiden vahvistamiseen turvaten niiden tuotteille suosituimmuuskohtelun. Osa näistä maista, kuten Etiopia, kieltäytyy kuitenkin jääräpäisesti korjaamasta niissä vallassa olleiden totalitaaristen hallintojen aiheuttamia haittoja. Erityisesti Etiopiassa on noudatettu erittäin peräänantamatonta politiikkaa Mengistun kommunistisen hallinnon seurausten suhteen. Tämä politiikka johti monien Etiopiassa asuneiden EU:n kansalaisten (esimerkiksi italialaisten, ranskalaisten ja kreikkalaisten) omaisuuden joukkotakavarikointiin. Tähän päivään mennessä ei ole ryhdytty mihinkään toimiin kyseisen omaisuuden palauttamiseksi sen laillisille haltijoille, vaikka EU näyttää olevan halukas jälleen kerran avustamaan tätä valtiota. Ovatko komission virkamiehet ottaneet yhteisön kansalaisten takavarikoidun omaisuuden palauttamisen esiin Etiopian viranomaisten kanssa? Aikooko komissio sitoa Etiopialle myönnettävän avun konkreettisiin toimiin yhteisön kansalaisten omaisuuden takavarikoinnin peruuttamiseen ainakin osittain, kun otetaan huomioon, että takavarikointi jatkuu, vaikka kommunistihallinto on otaksuttavasti syösty vallasta? Poul Nielsonin komission puolesta antama vastaus (25. tammikuuta 2002) Komissio ei ole viime aikoina ottanut esille Etiopian viranomaisten kanssa käymissään keskusteluissa unionin kansalaisten takavarikoidun omaisuuden palauttamista, eikä yhteisön tuen myöntämisen ehdoksi ole asetettu kyseisen omaisuuden palauttamista. Sovellettavan käytännön mukaisesti asianomaisesta kysymyksestä on keskusteltava kahdenvälisellä tasolla valtioiden tai vaihtoehtoisesti Etiopian tuomioistuinten ja asianomaisten unionin kansalaisten välillä. Yhteisöllä on kuitenkin enenevässä määrin osuutta hallinnollisissa kysymyksissä yleensä, ja Cotonoun sopimuksessa määrätään keinoista, joilla hallintoon voidaan puuttua. Mitä Etiopiaan tulee, komissio on tietoinen jatkuvista puutteista oikeusjärjestelmässä ja muilla hallinnon aloilla, ja yhteisön kehitysavusta yhä suurempi osuus suunnataankin hallinnollisen toimintakyvyn kehittämiseen, johon kuuluvat erityisesti lainsäädännön ja oikeuslaitoksen uudistaminen sekä tuomioistuimen aseman vahvistaminen.